**Svend Brinkmann: »Det er jo en løgn, de bilder de unge ind«**

Politiken, 12. april, 2021

Da Svend Brinkmann - psykologiprofessor, forfatter, radiovært og skribent her i avisen - holdt tale til de nyslåede studenter fra sit gamle gymnasium, lagde han mærke til, at der stod ’Alt er muligt’ på deres t-shirts. Det viste sig at være Danske Gymnasiers slogan, og på organisationens hjemmeside læste han den fulde version: ’Det vigtige er ikke at lære alt muligt, men at lære at alt er muligt’.

Det udsagn bryder Brinkmann sig i den grad ikke om.

»Det er jo en løgn, de bilder de unge ind. En skammelig løgn, som bliver en byrde at bære rundt på for de unge, for de er jo begrænsede af skæbne, gener, familie, sprog. Der er alt muligt, de ikke kan«, siger han i den seneste udgave af Bogfolk.

I stedet for at lægge vægten på de uendelige muligheder mener Brinkmann, at vi skal tale om de uanede muligheder, forstået som dem, der endnu ikke er anet, men som ikke desto mindre er der.

Under coronaen har Brinkmann haft rig lejlighed til at tænke over, hvad skæbnen er for en størrelse. I bogen ’Vi er det liv vi lever’ folder han sine synspunkter helt ud. Den er udsprunget af et pennevenskab med den 90-årige Lili, og netop det venskab har lært ham noget nyt om, hvad skæbnen er for en størrelse. Han har indset, hvor mange omstændigheder vi ikke har den mindste indflydelse på, når vores livstråde flettes.

»Vi kan ikke bare alt, hvad vi vil. Vi er nødt til at lære at forsone os med mange af de vilkår, vi har fået, i stedet for at tro, at alt kan laves om. At psykologer og coaches kan fikse det hele«. (…)

### Opgave:

* Læs og diskutér Brinkmanns pointe i artiklen.
* Har han ret? Find argumenter både for og imod. Hvilke ting i sociologien taler for, at du faktisk selv kan vælge hvad du vil og hvilke taler imod?
* Brug begreber fra kapitel 2 i bogen: Identitet, I and Me (mig/jeg), Primær, sekundær og dobbelt socialisering, Normer og social kontrol, sanktioner, Frontstage og Backstage, Sociale medier
* SWOT-analyse: Forestil dig dit liv om 10 år. Hvad er dit ønske-scenarie? SWOT-analysen er en måde at se på, hvordan du når dit mål

|  |  |
| --- | --- |
| **Styrker:** | **Svagheder:** |
| **Muligheder:** | **Begrænsninger:** |